Qozog‘istonda jismoniy tarbiya o‘qituvchisi o‘z o‘quvchisini o‘g‘irlab ketdi

Qozog‘istonning Janubiy Qozog‘iston viloyati Chimkent shahrida jismoniy tarbiya o‘qituvchisi voyaga yetmagan o‘quvchisini o‘g‘irlab ketdi, deya xabar bermoqda “Tengrinews.kz” Abay tumani prokurori o‘rinbosari Yermek Aytimovga tayanib.

Prokuratura xabarlariga ko‘ra, Chimkentdagi 95-maktabning jismoniy tarbiya o‘qituvchisi — 25 yoshli yigit o‘zining sobiq o‘quvchisini yaxshi ko‘rib qolib, uni o‘g‘irlab ketgan.
28-may kuni 1998-yilda tug‘ilgan qiz dugonasi bilan ko‘chada ketayotganida ularning yoniga mashina kelib to‘xtaydi. Mashina salonida o‘qituvchi va uning uch nafar tanishi bo‘lgan. Erkaklar qizni kuch bilan mashinaga solib, o‘qituvchining uyiga olib ketadi.
Yigit uyiga kelgach, qizga turmush qurish taklifini bildiradi, qiz uni rad etadi. Biroz vaqtdan so‘ng qizning ota-onasi kelib, uni uyiga qaytarib olib ketadi va o‘sha kuniyoq huquq-tartibot organlariga ariza yozadi.
Jismoniy tarbiya o‘qituvchisi 29-may kuni hibsga olindi. Aybi tasdiqlansa, u 7 yildan 12 yilgacha ozodlikdan mahrum etilishi mumkin.